作者：辛弃疾
词牌/韵律：贺新郎

paragraphs: 云卧衣裳冷。
看萧然、风前月下，水边幽影。
罗袜尘生凌波去，汤沐烟江万顷。
爱一点、娇黄成晕。
不记相逢曾解佩，甚多情、为我香成阵。
待和泪，收残粉。
灵均千古怀沙恨。
恨当时、匆匆忘把，此仙题品。
烟雨凄迷僝僽损，翠袂摇摇谁整。
谩写入、瑶琴幽愤。
弦断招魂无人赋，但金杯的皪银台润。
愁殢酒，又独醒。